།དཔལ་མཁའ་འགྲོ་རྒྱ་མཚོའི་འཁོར་ལོ་བཅུ་གཉིས་སུ་མངོན་པར་བརྗོད་པའི་དཀྱིལ་འཁོར་གྱི་ཆོ་ག་ཡོན་ཏན་རིན་པོ་ཆེའི་མཛོད་ཅེས་བྱ་བ་བཞུགས་སོ།། ༈ །དཔལ་མཁའ་འགྲོ་རྒྱ་མཚོའི་འཁོར་ལོ་བཅུ་གཉིས་སུ་མངོན་པར་བརྗོད་པའི་དཀྱིལ་འཁོར་གྱི་ཆོ་ག་ཡོན་ཏན་རིན་པོ་ཆེའི་མཛོད་ཅེས་བྱ་བ། བླ་མ་དང་དཔལ་འཁོར་ལོ་སྡོམ་པ་ལ་ཕྱག་འཚལ་ལོ། །འདྲེན་པ་གང་གིས་དབང་བཞིའི་ཆུ་རྒྱུན་གྱིས། །འགྲོ་བའི་སེམས་ཀྱི་དྲི་མ་ཀུན་སྦྱངས་ནས། །རིམ་གཉིས་མཆོག་གི་རྟོགས་པ་བསྐྱེད་མཛད་པ། །རྡོ་རྗེ་འཆང་བདག་དཔལ་ལྡན་བླ་མར་འདུད། །ཟབ་ཡངས་བདེ་མཆོག་ཉུང་ངུའི་བཤད་པའི་རྒྱུད། །དཔལ་ལྡན་མཁའ་འགྲོ་རྒྱ་མཚོའི་དཀྱིལ་འཁོར་དུ། །སྐལ་ལྡན་མཆོག་གི་ཆོ་གས་སྨིན་པའི་ཚུལ། །གཞུང་དང་བརྒྱུད་པའི་སྲོལ་བཞིན་བཤད་ཀྱིས་ཉོན། །འདིར་དཔལ་ཧེ་རུ་ཀའི་དཀྱིལ་འཁོར་ཆེན་པོར་ཞུགས་ནས་དབང་བསྐུར་བ་རྣམ་པར་དག་པ་ནོད་པ་ནི། རྡོ་རྗེ་ཐེག་པའི་ལམ་མཐའ་དག་གི་རྩ་བ་ཡིན་པས། དེ་བཤད་པར་བྱ་བ་ལ་གསུམ་སྟེ། སྦྱོར་བ་དང་། དངོས་གཞི་དང་། རྗེས་སོ། །དང་པོ་ལ་གསུམ་གྱི། གསོལ་བ་གདབ་པ་ནི། དོན་དུ་གཉེར་བའི་སློབ་མས། མཚན་ཉིད་དང་ལྡན་པའི་སློབ་དཔོན་ལ། མཎྜལ་ལ་སོགས་པ་ཕུལ་ནས་མཉེས་པར་བྱའོ། །དེ་ལ་བླ་མས་བུ་ཁྱོད་ཅི་འདོད་ཅེས་དྲི། དེས་ཀྱང་དཀྱིལ་འཁོར་དུ་དབང་བསྐུར་བ་ཞུའོ་ཞེས་བརྗོད་དོ། །དེ་ནས་སློབ་མས་ཅི་འབྱོར་བའི་མཆོད་པས་བླ་མ་མཆོད་དེ། ཨོཾ་སརྦ་ཏ་ཐཱ་ག་ཏ་ཀཱ་ཡ་ཝཱཀྩི་ཏྟ་པྲ་ཎ་མྱ་ན་བཛྲ་བནྡྷ་ནཾ་ཀ་རོ་མི་ཞེས་སམ། ཡབ་ཀྱི་སྙིང་པོས་ཕྱག་བྱ། དེ་བཞིན་གཤེགས་པ་ཀུན་ཞི་བ་སོགས་འོག་ས་བཟུང་གི་སྐབས་སུ་འབྱུང་བ་ལྟར་ཚིགས་བཅད་བཞིས་ལན་གསུམ་དུ་གསོལ་བ་གདབ་པར་བྱའོ། །དེ་ནས་སློབ་དཔོན་གྱིས། བདག་གིས་འཁོར་ལོ་སྡོམ་པའི་ཆོ་ག་ལ་བརྟེན་ནས་འགྲོ་བ་མཐའ་དག་བླ་ན་མེད་པའི་བྱང་ཆུབ་ལ་དགོད་པར་བྱའོ་སྙམ་དུ་སེམས་བསྐྱེད་ལ། འཁོར་བའི་རྒྱ་མཚོར་བྱིང་བ་ནི། །དེ་རྣམས་ཉོན་མོངས་འདམ་གྱིས་གོས། །བརྒལ་བར་མི་ནུས་པ་ཡི་སེམས། །ཤིན་ཏུ་སྡུག་བསྔལ་ཚོགས་རྣམས་ལ། །ཉན་ཐོས་ལ་སོགས་བསྒྲལ་བ་དང་། །བྱང་ཆུབ་སེམས་དཔའ་རྒྱལ་བའི་སྲས། །དཔའ་རྣམས་བདེ་ཆེན་ཐོབ་པ་ཡི། །འཁོར་ལོ་བཅུ་གཉིས་དྲི་མ་སྤངས། །བླ་ན་མེད་པའི་དཀྱིལ་འཁོར་དུ། །རབ་ཏུ་འཇུག་པར་ཁྱོད་སྤྲོའམ། །ཞེས་ལན་གསུམ་དྲི། སློབ་མས་ཀྱང་། ཚིགས་བཅད་གོང་མའི་རྗེས་སུ་བདག་སྤྲོའོ། །ཞེས་ལན་གསུམ་བརྗོད་དོ། །ཡང་བླ་མས་ཁྱོད་ཀྱིས་ཉེ་བར་མཁོ་བ་ཐམས་ཅད་ཚོགས་སམ་ཞེས་དྲི། སློབ་མས། ཅུང་ཟད་ཚོགས་ཤིང་ཅུང་ཟད་མ་འཚོགས་སོ། །ཞེས་ཞུ་བར་བྱའོ། །གཉིས་པ་སློབ་མ་ཡོངས་སུ་བཟུང་བ་ནི། བླ་མས་སྒྲུབ་ཐབས་རྒྱས་བསྡུས་གང་རུང་བསྒོམ་པ་སྔོན་དུ་འགྲོ་བས། མདུན་དུ་འདུག་པའི་སློབ་མའི་སྤྱི་བོར་ཧེ་ཡིག མགྲིན་པར་རུ། སྙིང་གར་ཀ་བསམས་ཏེ། ཧེ་ནི་རྒྱུ་སོགས་སྟོང་པ་ཉིད། །རུ་ནི་ཚོགས་དང་བྲལ་བ་སྟེ། །ཀ་ནི་གང་དུའང་མི་གནས་པའོ། །ཞེས་པའི་དོན་དྲན་པས། སློབ་མ་རང་བཞིན་མེད་པར་བྱས་པའི་ངང་ལས། པདྨ་དང་ཉི་མར་ཧཱུྃ་ལས་རྡོ་རྗེ་སྔོན་པོ་རྩེ་ལྔ་པ་ལྟེ་བར་ཧཱུྃ་ལྗང་སྔོན་གྱིས་མཚན་པ་དེ་ལས་མཁའ་འགྲོ་རྒྱ་མཚོ་ཡབ་ཡུམ་དུ་བསྐྱེད་ལ། རང་གི་སྙིང་ག་ནས་བྱུང་བའི་མཁའ་འགྲོ་མ་ལ་སོགས་པ་རྣལ་འབྱོར་མ་ཉི་ཤུ་རྩ་བཞི་ཕྱག་ན་བདུད་རྩི་ལྔས་གང་བའི་བུམ་པ་ཐོགས་པས་དབང་བསྐུར་ཞིང་ཁྲུས་བྱས་པར་བསམ། དེ་ནས་སྐུ་གསུང་ཐུགས་བྱིན་གྱིས་བརླབ་པ་དང་། གོ་ཆ་བགོ་བ་རྣམས་སྒྲུབ་ཐབས་ལྟར་བྱའོ། །འདི་གཉིས་ཀྱི་ཚབ་ཏུ། དཀྱིལ་ཆོག་དགུ་བརྒྱ་པར། སྤྱི་བོ་སོགས་གནས་ཉེར་བཞིར། པཱུ་ཛ་སོགས་བཀོད་པས་སློབ་མའི་སེམས་ལས་བྱུང་བའི་བགེགས་བསྲུང་བར་བཤད་དེ་དོན་གཅིག་གོ །གསུམ་པ་སྔོན་དུ་བསྙེན་པའི་ཆོ་ག་ནི། བླ་མས་གནས་དབེན་པར་སྒྲུབ་ཐབས་ལྟར་རྣལ་འབྱོར་རྫོགས་པར་བསྒོམས་ནས། གཙོ་བོའི་སྔགས་འབུམ་ཕྲག་གཅིག ཡུམ་ལ་ཁྲི་ཕྲག་ལྔ། འཁོར་རྣམས་ལ་ཁྲི་ཕྲག་རེ་རེ་བཟླའོ། །འདི་ལྷ་ཤིན་ཏུ་མང་བས་འཁོར་རྣམས་ཀྱི་བཟླས་པ་མ་གྲུབ་ན། གཙོ་བོ་ཡབ་ཡུམ་གྱི་བསྙེན་པས་ཆོག་པར་གཞུང་གཞན་ལས་འབྱུང་ངོ་། །དགུ་བརྒྱ་པར། དཀྱིལ་འཁོར་བྲི་བའི་སྔོན་དུ་ཞག་བདུན་བསྙེན་པ་དང་། ཁ་སྐོང་གི་སྦྱིན་སྲེག་བྱ་བར་བཤད་དོ། །གཉིས་པ་དངོས་གཞི་ལ། ས་ཆོག་ལྷ་གནས་དཀྱིལ་འཁོར་བྲི། །སྒྲུབ་མཆོད་བདག་འཇུག་དབང་བསྐུར་བའོ། །ཞེས་པ་ལྟར་དོན་དྲུག་ལས། དང་པོ་ས་ཡི་ཆོ་ག་ལ། ཁང་པ་གསར་དུ་བྱ་བ་དང་། གནས་ཁང་རྙིང་པར་བྱ་བའི་ཆོ་ག་གཉིས་ཀྱི་དང་པོ་ནི། ལྷ་ཁང་དང་གྲོང་ཁྱེར་གྱི་ཤར་ལ་སོགས་པའི་ཕྱོགས་མདུན་དུ་དཀྱིལ་འཁོར་བྲིས་ན་ཉེས་པ་སྣ་ཚོགས་བསྐྱེད་ཅིང་། མཆོད་རྟེན་གྱི་གནས་སུ་བྲིས་ན། སློབ་དཔོན་འཆི་བར་བཤད་པས། དེ་དག་སྤངས་ལ་བྱང་ཤར་གྱི་ཕྱོགས་སུ་ས་གཞི་དཀར་ཞིང་སྣུམ་པ་ཤར་དང་བྱང་གཞོལ་བ་ཉམས་དགའ་བའི་གནས་བཙལ་ཏེ་ས་བརྟག་པའོ། །དེ་ནས་ཡུལ་གྱི་རྒྱལ་པོ་ལ། ཚིག་གམ་རིན་གྱི་ས་བསླང་ཞིང་། གཞི་བདག་ལ་གཏོར་མ་སྦྱིན་པས་བསླང་བ་ནི། གཞུང་འདིར་མ་བཤད་ཀྱང་། གཞན་ནས་ཁ་བསྐངས་ཏེ་ས་བསླང་བའོ། །དེ་ནས་ས་སེལ་ཤིན་ཏུ་ཆེ་བའི་ས་ཕྱོགས་ཡིན་ན་ཁྲུ་དོ་ཙམ་དུ་བརྐོས་ལ་ཕུབ་མ་དང་། རྡོ་བ་ལ་སོགས་པའི་སྐྱོན་རྣམས་བསལ་ནས། དཀྱིལ་འཁོར་གྱི་རྒྱ་ཇི་ཙམ་བྱེད་པའི་ཉིས་འགྱུར་གྱི་ཚད་དུ་སའི་སྐྱོན་རྣམས་སྦྱང་ངོ་། །ཚད་ཀྱང་སློབ་མའི་འབྱོར་པ་དང་བསྟུན་པའི། རྒྱལ་པོ་ལ་ཁྲུ་བརྒྱ། བློན་པོ་ལ་ལྔ་བཅུ། ཡུལ་དཔོན་ལ་ཉི་ཤུ་རྩ་ལྔ། ཚོང་དཔོན་ལ་བཅུ་གཉིས། སྒྲུབ་པ་པོ་རྣམས་ལ་ཁྲུ་དྲུག་དང་། དཀྱིལ་འཁོར་གྱི་དབང་དུ་བྱས་ན་ཁྲུ་བརྒྱད་དོ། །ས་སེལ་ཅུང་ཟད་ཉུང་བའི་ས་ཕྱོགས་ཡིན་ན་གནས་དེར་སློབ་དཔོན་གཙོ་བོའི་རྣལ་འབྱོར་སྔོན་དུ་སོང་ནས་རྩ་བའི་སྔགས་ལན་གསུམ་བཟླས་པས་ས་ཕྱོགས་དེ་ཉིད་ཀྱི་བགེགས་རྣམས་བསྐྲད་པར་བསམ། དེ་ནས་ཁང་པ་ཇི་ཙམ་བྱེད་པའི་རྒྱ་པུས་མོ་ནུབ་ཙམ་དུ་བརྐོས་ཏེ། རུས་པ་ལ་སོགས་པའི་སྐྱོན་རྣམས་བསལ་ཏེ་ས་དེ་ཉིད་ཀྱིས་འཐས་པར་བཅག་གོ །དེའི་དབུས་སུ་རྒྱ་དང་དཔངས་མཐོ་གང་བའི་ཁུང་བུ་བྱས་ལ་ཆུས་བཀང་སྟེ། རང་རྩ་སྔགས་ཟློས་པས་ཤར་དུ་གོམ་པ་བརྒྱར་ཕྱིན་ནས་ལོག་པ་ན་ཆུ་དེ་མ་ཟད་ན་ཤིས་པ་ཡིན་ནོ། །གལ་ཏེ་ཆུ་སྐམ་པ་སོགས་མཚན་མ་མི་ཤིས་པ་བྱུང་ན་ས་དེའི་དབུས་སུ་དྲག་པོའི་ཐབ་ཁུང་དུ་རུས་པའི་ཕྱེ་མ་དང་། དུག་དང་ཕྲག་དང་སྐེ་ཚེ་ལ་སོགས་པས་དྲག་པོའི་སྦྱིན་སྲེག་བྱའོ། །མཚན་མ་དགེ་ན་སློབ་མ་དང་། སའི་བདག་པོའི་དོན་དུ་ཞི་བའི་སྦྱིན་སྲེག་བྱས་ནས། དཀྱིལ་འཁོར་ཇི་ཙམ་བྱེད་པའི་ས་དེ་ས་བཟང་པོ་གཞན་དང་བསྲེས་ལ་ས་སྟེགས་བྱ། དེ་ནས་ཕྱི་རོལ་དུ་དཀྱིལ་འཁོར་གྱི་ཁང་པ་སྒོ་བཞི་པ་རྟ་བབས་བཞིས་བརྒྱན་པ་སོགས་མཚན་ཉིད་དང་ལྡན་པ་བརྩིགས་ལ་རྒྱན་དགྲམ་པ་སོགས་འོག་ནས་འབྱུང་བའི་ཆོ་ག་རྣམས་བྱ་སྟེ་ས་སྦྱང་བའོ། །གལ་ཏེ་ཁང་པ་མ་འབྱོར་ན་ནགས་ཚལ་དང་དུར་ཁྲོད་ལ་སོགས་པ་གནས་དབེན་པར་སྔར་བཤད་པའི་ཆོ་གས་ས་སྟེགས་བྱས་ལ། དེར་དཀྱིལ་འཁོར་བྲིས་ནས་སློབ་མ་ལ་དབང་བསྐུར་བ་ཡིན་ནོ། །གནས་འདི་ལ་བླ་གབ་མེད་ཀྱང་འཕགས་པའི་ཡུལ་རླུང་ཆུང་བས་སྐྱོན་མི་བསྐྱེད་ལ། བརྒྱ་ལ་རླུང་གི་གནོད་པ་སོགས་བྱུང་ན། དེ་བསྲུང་བའི་དོན་དུ་མི་གཡོ་བའི་རླུང་བཅིང་བ་དང་། ཐོག་བཟློག་པ་སོགས་མང་དུ་གསུངས་སོ། །གཉིས་པ་ནི། གཙུག་ལག་ཁང་ལ་སོགས་པ་སྔར་ཁང་པ་གྲུབ་ཟིན་གྱི་གནས་སུ་བྱེད་ན་གསུམ་སྟེ། ས་ལྷ་ལ་གསོལ་བ་གདབ་པ། ས་སྦྱང་བ། ས་གཟུང་བའི་ཆོ་གའོ། །དང་པོ་ནི། གནས་ཁང་དེ་ཉིད་དུ་རས་བྲིས་ལ་སོགས་པའི་རྟེན་དང་མཆོད་པ་རྒྱ་ཆེར་བཤམ། བླ་རེ་བྲེ། རྒྱལ་མཚན་དང་བ་དན་སོགས་བཀོད་ནས། སྔ་དྲོའི་དུས་སུ། རང་ལྷའི་ང་རྒྱལ་དང་ལྡན་པས་དཀྱིལ་འཁོར་ཇི་ཙམ་བྲི་བའི་ཚད་དུ་ཁཎྜ་རོ་ཧཱའི་སྔགས་བཟླས་པའི་དྲི་བཟངས་ཀྱིས་ཆུས་བསང་གཏོར་བྱ། ཙནྡན་གྱི་ཆུས་ཁྱེ་མ་མེད་པར་བྱུགས་ལ་དབུས་སུ་ལག་པ་གཡས་པ་ས་ལ་རེག་སྟེ། ཧཱུྃ་ལན་བརྒྱར་འདོན་ཞིང་ཡི་གེ་བརྒྱ་པ་ལན་བདུན་གྱིས་བྱིན་གྱིས་བརླབ་བོ། །དེ་ནས་སའི་དབུས་སུ་དྲིའི་ཐིག་ལེ་དང་མེ་ཏོག་གི་ཚོམ་བུ་བཀོད། མཐའ་སྐོར་དུ་ཆུ་གསུམ་དང་ཉེར་སྤྱོད་ལྔ་དང་གཏོར་མ་རྣམས་བཤམས་ནས་སློབ་དཔོན་འཁོར་བཅས་བསྟན་ལ་འདུག་སྟེ། སྒྲུབ་ཐབས་ལྟར་རྣལ་འབྱོར་བསྒོམས་ཏེ། དེའང་ཚོགས་ཞིང་གི་སྐབས་སུ་ནམ་མཁའ་ལ་འཁོར་ལོ་བཅུ་གཉིས་ཀྱི་དཀྱིལ་འཁོར་རྫོགས་པ་མངོན་སུམ་བཞིན་དུ་ཡུན་རིང་དུ་བསྒོམས་ལ། དེའི་གཟུགས་བརྙན་དང་འདྲ་བའི་བདག་བསྐྱེད་ཀྱི་དཀྱིལ་འཁོར་རྫོགས་པར་བསྒོམ་ཞིང་བཟླས་པ་ཅི་ནུས་པ་བྱས་ནས་དཀྱིལ་འཁོར་བསྡུ་བའི་བར་དུ་བྱའོ། །དེ་ནས་མདུན་གྱི་མཆོད་པ་རྣམས་བསང་སྦྱངས། སྟོང་པའི་ངང་ལས་མཆོད་རྫས་སོ་སོར་བསྐྱེད་ལ། རང་རང་གི་སྔགས་རྒྱས་བྱིན་གྱིས་བརླབས་ནས། རང་མཁའ་འགྲོ་རྒྱ་མཚོར་གསལ་བའི་ལག་པ་གཡས་པའི་སོར་མོ་དབུས་མ་གསུམ་གྱི་རྩེ་མོར་ཟླ་བའི་དཀྱིལ་འཁོར་འོད་འཕྲོ་བ་ལ་ཧཱུྃ་རེ་རེ་མཚན་པར་བསྒོམས་ལ། སོར་མོའི་རྩེ་མོ་ས་ལ་ལན་གསུམ་བརྡབས་པས་དེའི་སྒྲ་དང་སྙིང་གའི་ཧཱུྃ་གི་འོད་ཟེར་གྱིས་ས་འོག་ནས་བྱོན་པའི་སའི་ལྷ་མོ་ཞི་བ་སྐུ་མདོག་སེར་མོ་ཞལ་གཅིག་ཕྱག་གཉིས་མ། གཡས་པས་མི་འཇིགས་པ་སྦྱིན་པ་དང་། གཡོན་པས་ཐུགས་ཀར་རིན་པོ་ཆེའི་བུམ་པ་འཛིན་པ། ན་བཟའ་དཀར་པོ་དང་རིན་པོ་ཆེའི་རྒྱན་གྱིས་བརྒྱན་པ། ཞལ་གྱི་པདྨ་རབ་ཏུ་བཞད་ཅིང་ལྟེ་བ་ཡན་ཆད་སའི་སྟེང་དུ་འཐོན་པ་ལ་ཀླུ་དང་ས་བདག་གི་ཚོགས་ཀྱིས་བསྐོར་བ་མདུན་དུ་བཞུགས་པར་བསམ། དེ་ལ་ཨོཾ་པྲྀ་ཐི་ཝཱི་དེ་ཝཱི་ས་པ་རི་ཝཱ་ར་སྔོན་དུ་འགྲོ་བའི་ཨོཾ་ཨཱཿཧཱུྃ་གིས་བསང་གཏོར་དབུལ། དེ་བཞིན་དུ་ཞབས་བསིལ་དང་། མཆོད་ཡོན་ཉེར་སྤྱོད་རོལ་མོ་དང་བཅས་པས་མཆོད། གཏོར་མ་སྦྱངས་ལ། ཨོཾ་ཨཱཿཧཱུྃ་ལན་གསུམ་དང་མཚན་སྔགས་ཀྱི་རྗེས་སུ་ཨ་ཀཱ་རོ་བཏགས་ལ་གསུམ་མམ་བདུན་གྱིས་དབུལ། ཨོཾ་ཨཱཿཧཱུྃ་གིས་བདུད་རྩི་གཏོར་ཞིང་སའི་ལྷ་མོ་འཁོར་དང་བཅས་པ་རྣམས་མཆོད་སྦྱིན་གྱི་གཏོར་མ་འདི་བཞེས་ལ། ས་ཕྱོགས་འདི་བདག་ལ་གནང་བར་མཛད་དུ་གསོལ། ཞེས་ཕྲིན་ལས་གཞོལ། དེ་ནས་སྤོས་དང་བཅས་པས་རྡོ་རྗེ་དྲིལ་བུ་འཛིན་པས། སྐྱོབ་པ་སངས་རྒྱས་ཐམས་ཅད་ཀྱི། །སྤྱོད་པའི་ཚུལ་གྱི་ཁྱད་པར་དང་། །ས་དང་ཕ་རོལ་ཕྱིན་པ་ལ། །ལྷ་མོ་ཁྱོད་ནི་དཔང་དུ་གྱུར། །ཤཱཀྱ་སེང་གེ་སྐྱོབ་པ་ཡིས། །ཇི་ལྟར་བདུད་ཀྱི་སྡེ་བཅོམ་པ། །དེ་བཞིན་བདག་གིས་བདུད་སྡེ་ལས། །རྒྱལ་བར་བྱས་ཏེ་དཀྱིལ་འཁོར་བྲི། །ཞེས་ལན་གསུམ་དང་། བདག་གིས་སའི་ཕྱོགས་འདིར་དཔལ་མཁའ་འགྲོ་རྒྱ་མཚོའི་དཀྱིལ་འཁོར་ཆེན་པོ་འདྲི་བར་འཚལ་ན། སའི་ཕྱོགས་འདི་བདག་ལ་གནང་ཞིང་དངོས་གྲུབ་ཀྱང་བདག་ལ་སྩལ་དུ་གསོལ། ཞེས་བརྗོད་ལ། སླར་ཡང་མཆོད་པས་དགྱེས་ནས། དེ་ལྟར་བགྱིའོ་ཞེས་གསུངས་པར་བསམས་ལ། ཨོཾ་བཛྲ་མུཿ ཞེས་པས་ས་དེ་ལ་ཐིམ་པར་བསམ། འདིར་ས་འོག་ནས་སྤྱན་དྲངས་པའི་ལྷ་མོ་ལ་མཁྱེན་གསོལ་བྱས་པས་ཆོག་གི་གནས་གསུམ་བྱིན་གྱིས་བརླབ་པ་སོགས་མི་དགོས་པ་དཀྱིལ་ཆོག་གཉིས་ཀྱི་དགོངས་པ་ཡིན་ནོ། །དེ་ནས་ཨོཾ་བཛྲཱི་བྷ་ཝ་ཧཱུྃ་ཞེས་དང་། ལག་གཉིས་རྡོ་རྗེ་བསྡམས་པ་བྱས་པ་བརྐྱངས་ཏེ་ལག་མཐིལ་ས་ལ་བཞག ཡང་ཨོཾ་བཛྲ་དྲི་ཌྷ་ཏིཥྛ། ཞེས་བརྗོད་པས་ས་བྱིན་གྱིས་བརླབས་པར་བསམས་ལ། མཆོད་པ་སོགས་བསྡུས་ལ་གནས་གསུམ་བསྲུང་ངོ་། །གཉིས་པ་ས་སྦྱང་བའི་ཆོ་ག་ལ་གསུམ་གྱི་དང་པོ་བགེགས་བསྐྲད་པ་ནི། ཉི་མའི་གུང་ལ་བབ་པ་ན་སྔར་གྱི་ས་གཞིའི་དབུས་སུ་སློབ་དཔོན་འཁོར་བཅས་རྣམས་འཁོད། ཐམས་ཅད་ཀྱང་སྟག་གི་པགས་པའི་ཤམ་ཐབས་བཅིང་། ལུས་མཐའ་དག་ལ་ཐལ་ཆེན་གྱིས་བྱུག སྐྲའི་ཐོར་ཅོག་དང་། རུས་པའི་རྒྱན་ལྔ་བགོ དར་དཔྱངས་སོགས་ཀྱིས་མཛེས་པར་བྱས་ཤིང་། རྡོ་རྗེ་དྲིལ་བུ་བཟུང་། སློབ་དཔོན་གྱི་མདུན་དུ་ཆུ་གསུམ་ཉེར་སྤྱོད་ལྔ། ཡུངས་ཀར་གུ་གུལ་སོགས་དང་། སེང་ལྡེང་གི་ཕུར་བུ་བཞི་ཐོ་བ་སོགས་འོག་ཏུ་དགོས་པའི་ཡོ་བྱད་ཐམས་ཅད་བཤམ་མོ། །དེ་ནས་ཚོགས་གཉིས་བསགས་པ་སྔོན་དུ་འགྲོ་བས། ཆོ་ག་གསུམ་གྱིས་རང་མཁའ་འགྲོ་རྒྱ་མཚོ་ཡབ་ཡུམ་རྐྱང་པར་བསྐྱེད་ཡན་ལག་བཞི་རྫོགས་སུ་བྱས་ལ་རྩ་སྔགས་ཅི་ནུས་སུ་བཟླའོ། །དེ་ནས་རང་མཁའ་འགྲོ་རྒྱ་མཚོར་གསལ་བའི་ཐུགས་ཀ་ནས་ཁཎྜ་རོ་ཧཱ་སྤྲོས་པས་གྲོགས་རྣམས་དང་དབྱེར་མེད་དུ་འདྲེས་པས་སློབ་མ་རྣམས་ཁཎྜ་རོ་ཧཱ་ཞལ་གཅིག་ཕྱག་གཉིས་མ་སྐུ་གཡོན་དམར་གཡས་སེར་བ་གྲི་གུག་དང་ཐོད་པ་འཛིན་ཅིང་ཤིན་ཏུ་ཁྲོས་པའི་སྐུར་གྱུར་པར་བསམ་མོ། །དེ་ནས་དང་པོར་བསྒོམས་ཏེ་བཞག་པའི་ནམ་མཁའི་དཀྱིལ་འཁོར་ལ་མཆོད་པ་རྣམས་བྱིན་གྱིས་བརླབས་ཤིང་དབུལ། རིག་མ་བཅུ་དྲུག་དང་། ལྷ་མོ་བརྒྱད་ཀྱིས་ཀྱང་མཆོད་ལ། དེ་བཞིན་གཤེགས་པ་ཐམས་ཅད་ཀྱིས་བདག་ལ་བྱིན་གྱིས་བརླབས་ཏེ། བདུད་དང་བར་དུ་གཅོད་པ་ཐམས་ཅད་འཇོམས་པའི་ནུས་པ་ཅན་དུ་བྱིན་གྱིས་བརླབ་ཏུ་གསོལ། ཞེས་བརྗོད་ལ་དཀྱིལ་འཁོར་དབུས་སུ་ལྡང་། ཧཱུྃ་ཞེས་པས་རང་བདེ་མཆོག་རྡོ་རྗེ་ཁྲོ་བོར་གསལ་བའི་མིག་གཡས་པ་མ་ལས་ཉི་མ་དང་། གཡོན་པ་ཊ་ལས་ཟླ་བ། མིག་འབྲས་གཡས་དང་ལག་པ་གཡས་པར་ཉི་མ་ལ་གནས་པའི་ཧཱུྃ་ཡིག མིག་འབྲས་གཡོན་དང་ལག་པ་གཡོན་པར་ཟླ་བ་ལ་གནས་པའི་ཨོཾ་ཡིག་བསམས་ལ་ཧཱུྃ་ཞེས་གཡོན་སྐོར་དུ་བལྟས་པས་ཉི་མ་དང་ཧཱུྃ་ཡིག་རྣམས་ལས་རྡོ་རྗེའི་མེ་དཔག་ཏུ་མེད་པ་འཕྲོས་པས་གདུག་པ་ཅན་རྣམས་ཚིག་ནས་བྲོས་པར་བསྒོམ། ཡང་གཡས་སྐོར་དུ་བལྟས་པས་ཟླ་བ་དང་། ཨོཾ་ཡིག་རྣམས་ལས་འོད་ཟེར་དཀར་པོ་བདུད་རྩིའི་ཚོགས་དང་ལྡན་པ་དཔག་ཏུ་མེད་པ་འཕྲོས་པས་རང་གི་སློབ་མ་དང་འཁོར་རྣམས་ཀྱིས་འཐུངས་པས་ཚིམ་ནས་ཚེ་དང་བསོད་ནམས་རྒྱས་པར་བསམ་མོ། །དེ་ནས་རྐང་པ་གཉིས་ཨཱཿལས་བྱུང་བའི་སྣ་ཚོགས་རྡོ་རྗེར་བསམས་ལ། སློབ་དཔོན་དབང་ལྡན་དུ་འོང་། དེ་ནས་གཡས་སྐོར་